VENDIM
Nr. 131, datë 7.7.2025

MBI DISA NDRYSHIME NË VENDIMIN E BORDIT TË ERE-s NR. 242, DATË 3.8.2023, “MBI LICENCIMIN E SHOQËRISË ‘NOVA SOLAR SYSTEM’ SHPK NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK ME KAPACITET TË INSTALUAR 50 mw”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 7.7.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 1986 prot., datë 1.7.2025, “Mbi disa ndryshime në vendimin e Bordit të ERE-s nr. 242, datë 3.8.2024, ‘Mbi licencimin e shoqërisë ‘Nova Solar System’ sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 50 mw’”,
konstatoi se:
1. Të dhëna mbi shoqërinë “Nova Solar System” sh.p.k.
- Me vendimin nr. 242, datë 3.8.2023, Bordi i ERE-s ka licencuar shoqërinë “Nova Solar System” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 50 mw, për një afat 30-vjeçar, me kusht që para fillimit të operimit të depozitojë në ERE aktmarrëveshjen me “Operatorin e Sistemit të Transmetimit” (OST) sh.a., për miratimin përfundimtar të pikës së lidhjes.
- Në dispozitivin e këtij vendimi, ERE, gjithashtu, ka vendosur: “2. Shoqëria të informojë ERE-n çdo 3 (tre) muaj, në lidhje me fillimin e punimeve të ndërtimit të centralit fotovoltaik, por jo më vonë se data 21.10.2024. 3. Ky vendim është objekt rishikimi nga ERE në varësi të depozitimit të aktmarrëveshjes me OST sh.a. dhe informacionit në kuadër të vlefshmërisë së VNM-së paraprake.”.
2. Dokumentacioni i depozituar nga shoqëria
- Shoqëria ka depozituar në ERE, me shkresën nr. 16 prot., datë 7.10.2024, marrëveshjen për lidhjen me rrjetin e transmetimit, të nënshkruar me OST sh.a., më datë 3.7.2024, përpara fillimit të operimit më 30.7.2024.
- Me shkresën nr. 21 prot., datë 8.11.2024, ka dorëzuar raportimin për sasinë e energjisë së prodhuar për periudhën korrik–tetor 2024, në kuadër të aplikimit për pajisje me garanci origjine, duke konfirmuar se punimet ndërtimore janë kryer brenda afatit të vlefshmërisë së VNM-së paraprake (deri më 21.10.2024).
- Nga informacioni i depozituar dhe të dhënat e OST-së, rezulton se impianti ka filluar operimin brenda afateve të parashikuara dhe është hedhur energji në rrjet që nga muaji korrik 2024.
3. Analiza ligjore dhe vlerësimi
- Duke marrë në konsideratë përcaktimet e vendimit të Bordit të ERE-s nr. 242, datë 3.8.2023, rezulton se shoqëria i ka filluar punimet ndërtimore brenda afatit të vlefshmërisë së VNM-së paraprake, për sa kohë ka hyrë në prodhim në muajin korrik 2024.
- Shoqëria “Nova Solar System” sh.p.k. ka pasur një marrëveshje të vlefshme lidhjeje me rrjetin e transmetimit, të nënshkruar më datë 3.7.2024, përpara fillimit të operimit të impiantit më datë 30.7.2024. Kjo marrëveshje është depozituar në ERE në muajin tetor 2024, përmes shkresës nr. 16 prot., datë 7.10.2024, protokolluar në ERE me nr. 2054 prot., datë 8.10.2024.
- Shoqëria ka përmbushur kushtin e përcaktuar në pikën 2, të vendimit të Bordit të ERE-s nr. 242, datë 3.8.2023, duke filluar punimet e ndërtimit të centralit fotovoltaik brenda afatit të vlefshmërisë së VNM-së paraprake, e cila skadonte më datë 21.10.2024. 
[bookmark: _GoBack]4. Nevoja për ndryshimin e vendimit
- Kushtet e vendosura në pikat 2 dhe 3, të vendimit të Bordit të ERE-s nr. 242, datë 3.8.2023, “Mbi licencimin e shoqërisë ‘Nova Solar System’ sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 50 mw”, janë përmbushur nga ana e shoqërisë dhe si të tilla duhet të shfuqizohen.
- Edhe kushti i vendosur në pikën 1, të vendimit nr. 242/2023, është plotësuar dhe për rrjedhojë pika 1 e dispozitivit të vendimit nr. 242/2023, ndryshohet.
- Ligji nr. 44/2015, “Kodi i Procedurave Administrative të Republikës së Shqipërisë”, në nenin 113 përcakton se një akt administrativ mund të anulohet apo shfuqizohet, kryesisht nga organi publik që ka kompetencë të nxjerrë aktin, nga organi i tij epror apo nga një organ tjetër i parashikuar shprehimisht me ligj, si të tillë, pikat 2 dhe 3, të vendimit të Bordit të ERE-s nr. 242, datë 3.8.2023, duhet të shfuqizohen, pasi shoqëria “Nova Solar System” sh.p.k. i ka përmbushur kushtet e vendosura nga ERE.
Për gjithë sa më sipër, Bordi i ERE-s
VENDOSI:

1. Pika 1, e vendimit të Bordit të ERE-s nr. 242, datë 3.8.2023, ndryshon dhe bëhet: 
“1. Të licencojë shoqërinë “Nova Solar System” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 50 mw, për një afat 30-vjeçar.”.
2. Pikat 2 dhe 3, të vendimit të Bordit të ERE-s nr. 242, datë 3.8.2023, shfuqizohen.
3. Drejtoria e Politikave të Burimeve të Rinovueshme të njoftojë shoqërinë “Nova Solar System” sh.p.k., Ministrinë e Infrastrukturës dhe Energjisë, “FTL” sh.a., “OST” sh.a., lidhur me vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti
















